Мора да је ово сунце
Мора да је ово сунце

Мора да је ово сунце

Од бурета грдног дано,

А буре је пуно вина

Па је дано усијано.

Претпостава без доказа

Слабо важи — мили моји!

Зато сад ћу да покажем

Да то тако управ стоји.

Није л' месец крња дуга

Од бурета откинута,

Силне звезде капље сјајне

Од винашца распросута?

Дакле стоји, онда небо

Како ми се пјаном види

У пијењу, бекријању

Ни једног се нас не стиди.

Зато, браћо, слава њему,

У здравље му ваља пити,

Јер ни један од нас неће

Пијаница већа бити.

Напомене 

 Објављена у књизи Песме, 1863, страна 27

Извори 

 Милорад П. Шапчанин: Целокупна дела, Књига прва, страна 37. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин